ຄະນະນຳ ກະຊວງສຶກສາທິການ ແລະກິລາ ແລະເອກອັກຄະລັດຖະທູດແຫ່ງສາທາລະນະລັດສິງກະໂປປະຈຳສປປລາວ ໄດ້ປຶກສາຫາລືກັນກ່ຽວກັບໂຄງການພັດທະນາຫຼັກສູດວິຊາຄູພາສາອັງກິດໃນລາວ ແນ່ໃສ່ພັດທະນາຄວາມສາມາດຂອງຄູສອນ ແລະປັບປຸງການຮຽນ-ການສອນວິຊາພາສາອັງກິດໃຫ້ດີຂຶ້ນ.
ເມື່ອວັນທີ 19 ສິງຫາຜ່ານມາທີ່ກະຊວງສຶກສາທິການ ແລະກິລາ, ທ່ານຮສ.ປອກອງສີ ແສງມະນີຮອງລັດຖະມົນຕີກະຊວງສຶກສາທິການ ແລະກິລາ ໄດ້ໃຫ້ກຽດຕ້ອນຮັບການເຂົ້າຢ້ຽມຄຳນັບຂອງທ່ານໂດມິນິກ ໂກ ເອກອັກຄະລັດຖະທູດສິງກະໂປປະຈຳສປປລາວ, ມີບັນດາຫົວໜ້າ-ຮອງຫົວໜ້າກົມ ພ້ອມດ້ວຍພາກສ່ວນທີ່ກ່ຽວຂ້ອງທັງ 2 ຝ່າຍເຂົ້າຮ່ວມ.
ການພົບປະໃນຄັ້ງນີ້, ກໍ່ເພື່ອເປັນການປຶກສາຫາລືກ່ຽວກັບການຊ່ວຍເຫຼືອໃນເຝິກອົບຮົມພາສາອັງກິດໃຫ້ແກ່ຄູສອນໃນລາວ ໃນກຸ່ມເປົ້າໝາຍຂັ້ນປະຖົມ ແລະຂັ້ນມັດທະຍົມ ໂດຍແມ່ນມູນິທິນາໆຊາດສິງກະໂປຈະນຳເອົາອາສາສະໝັກຈາກປະເທດສິງກະໂປມາຖ່າຍທອດຄວາມຮູ້ໃຫ້, ເຊິ່ງຈະມີກິດຈະກຳຫຼັກໃນການເຝິກອົບຮົມທາງດ້ານການສື່ສານ ແລະການພັດທະນາທັກສະຊີວິດເປັນຫຼັກ.
ສຳລັບການເຝິກອົບຮົມດັ່ງກ່າວ, ແມ່ນຈະກຳນົດເອົານະຄອນຫຼວງວຽງຈັນເປັນແຂວງທົດລອງກ່ອນ. ຫຼັງຈາກນັ້ນ, ຈຶ່ງຈະຂະຫຍາຍໄປສູ່ແຂວງອື່ນໆ, ໂດຍຈະມີແຂວງຫຼວງພະບາງ, ສະຫວັນນະເຂດ ແລະແຂວງຈຳປາສັກ.
ຂະນະດຽວກັນນີ້, ທ່ານຮສ.ປອກອງສີ ແສງມະນີກໍ່ໄດ້ກ່າວສະແດງຄວາມຂອບໃຈພ້ອມກັບຕ້ອນຮັບຢ່າງອົບອຸ່ນ ແລະຍິນດີທີ່ຈະໃຫ້ຄວາມຮ່ວມມືໃນພັດທະນາວຽກງານການສຶກສາ ເວົ້າລວມ ເວົ້າສະເພາະ ແມ່ນພັດທະນາຄູສອນວິຊາພາສາອັງກິດ ໃນສປປລາວ. ພ້ອມນັ້ນ, ທ່ານຍັງໄດ້ສະເໜີໃຫ້ທາງຝ່າຍ ສິງກະໂປເຮັດໜັງສືສະເໜີມາໃຫ້ທາງກະຊວງສຶກສາທິການ ແລະກິລາເປັນລາຍລັກອັກສອນແລ້ວຈຶ່ງຈະນຳໄປຄົ້ນຄວ້າພິຈາລະນາຕາມຄວາມເໝາະສົມ.
(ສາວແກ້ວອຸດົມ)